Lesersbrief: Hoe later hoe kwater met tydsbestuurNicole Viljoen. Foto: Verskaf. Nicole Viljoen van Bloemfontein skryf: Ons het almal sulke dae. Jy word wakker met ŉ snaakse gevoel dat iets anders is. Jy kyk na jou wekker en besef dat jy so erg verslaap het, jy kan maar net sowel eers môre werk toe gaan. Die adrenalien pomp deur jou are en jou hart sit in jou keel. Jy pluk jouself uit die bed uit. Die honde gee so ŉ benoude tjank en laat spat, want hulle weet hulle sal vertrap word in die massahisterie in die kamer. Jy het nie meer tyd om voor jou kas te staan en te wonder hoe jy gaan lyk vir die dag nie. Jy wou nog vinnig deur die stort spring, maar daardie idee is ook by die deur uit. Waslappie, vee vinnig die nodige plekke en gebruik ŉ halwe bottle roll-on, net om vars te vertoon. Jou hare is so verlê dat jy soos ŉ kapokhoender lyk. Jy sit vlugtig jou haartang aan en probeer die duifnes wat oornag gebou is reguit kry. Dit werk nie. Tweede beste opsie is ŉ bolla. Dit versteek darem die gedoente. Skoene … jy gryp ŉ paar skoene van dieselfde kleur. Jy voel dat die twee skoene so half snaaks sit, maar jy het nie tyd om te wonder wat aangaan nie. Jou arme man lê en verkyk hom aan jou. Hy moet liewer nie lag nie, want dit maak nie die situasie beter nie. Dit maak jou net kwaad. As jy enigsins soos ek is, het jy nog nie die kuns van al jou sleutels op een plek sit geleer nie. So, jou motorsleutels het besluit om wegkruipertjie te speel. Dit is nie nou tyd vir grappies nie. Jy kry jou sleutels agter die koffiepot. Hoekom sou jy jou sleutels op so ŉ plek los? Jy hardloop by die deur uit en besef dit is koud buite. Nee wat, jy het ŉ opgestopte bra aan. Jy sal maar die koue aandurf. Jy ruk jou voertuig se deur oop en gaan klim in, gereed vir die resies. Soos Murphy dit vir die dag beplan het, is daar verkeer. Jy voel of jy ŉ ligte angsaanval beleef en dink solank aan iets om te sê vir jou baas. Jy slaan jou hande teen die stuurwiel. Hoe moeilik kan dit wees om betyds vir werk te wees? Hoekom het jy nie jou wekker gehoor nie? Jy jaag by jou werkgewer se parkeerterrein in net om te wys dat jy wel ernstig is om by die werk te kom. Terwyl jy by die deur uitklim, besef jy jy het twee verskillende swart skoene aan met ŉ bruin romp en ŉ pienk bloes. Jou onderlaag het sulke strepe gemaak op jou gesig en jou blosser is heeltemal te veel. Foto:Aphiwat chuangchoem/Pexels.com Op daardie oomblik gee jy nie veel om nie. Jy moet net by jou kantoor uitkom. Jy kom by die deur van die besigheid en vind dit nogal snaaks dat die ligte nie aan is nie. Nou hoe kan hierdie mense nog nie die besigheid oopgesluit het nie? Jy is dan ŉ uur laat. Dit slaan jou soos ŉ baksteen. Jy kyk na die kennisgewingbordjie op die deur en al wat jy kan sien, is – “Gesluit op Saterdae”. Jy kom by die huis en jou man staan buite met die honde en kyk jou met groot oë aan. Hy bars uit van die lag. Verligting stroom deur jou lyf en die eerste ding wat jy doen, is: Pyl na die badkamer om te gaan bad. Jou man giggel nog al die pad en die honde wonder nog steeds wat aangaan.